เลียบชมมารดาประชารัฐ vs เกิดปั๊บรับสิทธิเงินแสน
วันเสาร์สบายๆวันนี้ไปเลียบชม นโยบายหาเสียงกับผู้หญิงและเด็ก ของสองพรรคการเมืองใหญ่กันนะครับ กำลังเกทับบลัฟแหลกกันอยู่ สองวันก่อน ดร.อุตตม สาวนายน หัวหน้าพรรคพลังประชารัฐ เปิดนโยบายหาเสียงใหม่ มารดาประชารัฐ นโยบายประชานิยมที่เอาเงินภาษีของประชาชนไปแจกปีละ 120,000 กว่าล้านบาท คุณกรณ์ จาติกวณิช รองหัวหน้าพรรคประชาธิปัตย์ ก็เกกลับว่า เป็นนโยบายเดียวกับ เกิดปั๊บรับสิทธิเงินแสน ที่พรรคประชาธิปัตย์ประกาศไปตั้งแต่เดือนธันวาคมปีที่แล้ว,ไปดูรายละเอียดสองนโยบายประชานิยมกันเสียหน่อยนะครับ,นโยบาย มารดาประชารัฐ จะ แจกเงินให้คุณแม่ที่ตั้งท้องเดือนละ 3,000 บาท เป็นเวลา 9 เดือน รวมเป็นเงิน 27,000 บาท ให้ค่าคลอดอีก 10,000 บาท หลังคลอด ช่วยค่าเลี้ยงดูบุตรอีกเดือนละ 2,000 บาท ไปจนถึง 6 ขวบ เป็นเงินรวม 144,000 บาท สรุปก็คือ ตั้งแต่ท้องจนถึงอายุ 6 ขวบ รัฐบาลจะแจกเงินให้เด็กฟรี คนละ 181,000 บาท ปีที่แล้วมีเด็กเกิด 702,775 คน แจกคนละ 181,000 บาท ก็เป็นเงินประมาณ 127,000 ล้านบาทต่อปี ถามว่าเอาเงินมาจากไหนไปแจก ก็เอามาจากภาษีของทุกคนนั่นแหละ,นโยบาย เกิดปั๊บรับสิทธิเงินแสน ของ พรรคประชาธิปัตย์ ก็เหมือนกัน แต่แบ่งสาระเป็น 10 ข้อย่อย ข้อสำคัญก็คือ เบี้ยเด็กเข้มแข็ง ที่จะแจกเงินให้เด็กตั้งแต่อายุ 0-8 ขวบ คนละ 1,000 บาทต่อเดือนเป็นเวลา 8 ปี ก็นับอายุตั้งแต่เด็กอยู่ในท้อง ถ้านับเด็กเกิดปีที่แล้ว 702,775 คน แจกคนละ 1,000 บาทต่อเดือน ก็เป็นเงินปีละ 8,433 ล้านบาท แจก 8 ปี ก็เป็นเงิน 67,464 ล้านบาท,ใครจะลอกนโยบายใคร ก็เกทับบลัฟกันไป แต่ข้อสรุปก็คือ เอาเงินภาษีของเราไปแจกฟรี เพื่อหาเสียงทางการเมือง นั่นแหละ,คำถามต่อมาก็คือ แจกเงินแล้วได้ผลจริงหรือไม่? วันนี้ผมมีคำตอบครับ เพิ่งอ่านจากคอลัมน์ เวิร์ลเอ็กซ์คลูซีฟ ใน วารสาร การเงินธนาคาร ฉบับเดือนกุมภาพันธ์มาหยกๆ เป็นกรณีตัวอย่างจาก เกาหลีใต้ ที่ รัฐบาลทุ่มเงินงบประมาณไปถึง 152.9 ล้านล้านวอน ราว 4.3 ล้านล้านบาท เพื่อจูงใจให้ผู้หญิงท้อง เพราะพลเมืองโสมลดน้อยลงไปเรื่อยๆ เช่นเดียวกับไทย แต่ก็ไม่ได้ผล ถ้าไม่เร่งผลิตพลเมืองเพิ่ม ภายในปี 2060 เศรษฐกิจโสมจะหดตัวลงจากปัจจุบันถึง 5% แม้จะมีเทคโนโลยีที่ก้าวหน้าก็ตาม,ปีที่แล้ว รัฐบาลโสมทุ่มเงินงบประมาณไปอีกกว่า 700,000 ล้านบาท เพื่ออุดหนุนครัวเรือนที่มีลูกตั้งแต่เกิดจนถึงระดับมหาวิทยาลัย (ไม่รู้ พรรคการเมืองไทยไปลอกนโยบายเขามาหรือเปล่า) แต่ก็ไม่ได้ผลอีก เพราะแก้ปัญหาที่ไม่ถูกจุด เกาไม่ถูกที่คัน,ฝรั่งเศส ก็เคยมีปัญหา ประชากรติดลบ เมื่อสิบกว่าปีก่อน รัฐบาลฝรั่งเศสก็ทุ่มเงินอุดหนุนครอบครัวที่มีลูกแบบนี้แหละ แต่ก็ไม่ได้ผล ในที่สุดฝรั่งเศสหันไปใช้ นโยบายด้านสังคม ด้วยการ ให้ความสำคัญกับความเสมอภาคของผู้หญิงและผู้ชาย จึงทำให้อัตราการเกิดของประเทศดีขึ้น โดยเฉพาะการรับรอง เด็กเกิดนอกสมรส ให้ใช้นามสกุลแม่ได้ สูติบัตรไม่ต้องระบุว่าเกิดในหรือนอกสมรส โรงพยาบาลต้องดูแลผู้หญิงท้องทุกคนเท่าเทียมกัน กระตุ้นให้ผู้ชายมีส่วนร่วมในการเลี้ยงลูกมากขึ้น ทำให้อัตราการเกิดของฝรั่งเศสเพิ่มขึ้นเป็น 1.9% ขณะที่ เกาหลีใต้ถือเป็นตราบาป อัตราเกิดจึงลดเหลือ 1.05% วันนี้รัฐบาลโสมเปลี่ยนนโยบายใหม่แล้ว หันมาใช้นโยบายสังคมแทน แต่พรรคการเมืองไทยกลับไปลอกของเก่าเขามาใช้ เพราะเป็นประชานิยม,เกาหลีใต้ กับ ญี่ปุ่น เป็นประเทศที่ขึ้นชื่อในเรื่องกดผู้หญิง ผู้หญิงเกาหลีใต้ส่วนใหญ่มีการศึกษาดี เมื่อเทียบกับประเทศสมาชิก OECD ที่เจริญด้วยกัน แต่กลับไม่ค่อยได้ทำงาน ผู้หญิงเกาหลีอายุระหว่าง 15-64 ปี ทำงานเพียง 56% ตํ่ากว่าอัตราเฉลี่ยของกลุ่ม OECD ที่ 60% วันนี้รัฐบาลโสมจึงแก้กฎหมายให้โอกาสผู้หญิงมากขึ้น ลดเวลาทำงานลงเพื่อให้โอกาสพักผ่อนและจู๋จี๋กับแฟนมากขึ้น,นโยบายประชานิยมแจกเงิน จะทำให้คนไทยอ่อนแอลงไปเรื่อยๆ แต่แก้ปัญหาที่แท้จริงไม่ได้ เป็นความจริงที่เอามาเล่าสู่กันฟังในวันเสาร์นี้ครับ.,ลม เปลี่ยนทิศ
นโยบายประชานิยมแจกเงิน จะทำให้คนไทยอ่อนแอลงไปเรื่อยๆ แต่แก้ปัญหาที่แท้จริงไม่ได้ เป็นความจริงที่เอามาเล่าสู่กันฟังในวันเสาร์นี้ครับ
เลือกตั้ง62,พรรคพลังประชารัฐ,ลม เปลี่ยนทิศ,หมายเหตุประเทศไทย,วิเคราะห์เลือกตั้ง,เลือกตั้ง